钦定古今图书集成/明伦汇编/氏族典/第340卷 > 刘仲洙
## 钦定古今图书集成/明伦汇编/氏族典/第340卷 > 刘仲洙

按《金史刘仲洙传》：“仲洙，字师鲁，大兴宛平人。大定三
年，登进士第，历龙门主簿，调深泽令。寻以廉能进官
一阶，升河北西路转运司支度判官，入为刑部主事，
六迁右司员外郎，俄转吏部。世宗谓宰臣曰：‘人有言
语敏辩而庸常不正者，有语言拙讷而才智通达，存
心向正者，如刘仲洙，颇以才行见称，然而口语甚讷’”
也。二十九年，出为祁州刺史。章宗即位，除中都、西京
等路提刑副使。先是，田玨等以党罪废锢者三十馀
家，仲洙知其冤，上书力辩。帝从之，乃复玨官爵，而党
禁遂解。明昌二年，授并王傅，兼同知大同府事。寻改
平阳，移德州防御使，升定海军节度使。泰和八年卒。